[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.11.2006

COM(2006) 706 τελικό

2005/0223 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ όσον αφορά την

κοινή θέση του Συμβουλίου σχετικά με την έγκριση κανονισμού του Ευρωπαϊκού Κοινοβουλίου και του Συμβουλίου για την υποβολή στοιχείων για τις εκφορτώσεις αλιευτικών προϊόντων στα κράτη μέλη

2005/0223 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ όσον αφορά την

κοινή θέση του Συμβουλίου σχετικά με την έγκριση κανονισμού του Ευρωπαϊκού Κοινοβουλίου και του Συμβουλίου για την υποβολή στοιχείων για τις εκφορτώσεις αλιευτικών προϊόντων στα κράτη μέλη (Κείμενο που παρουσιάζει ενδιαφέρον για τον ΕΟΧ)

1. Ιστορικο

Πρόταση που υποβλήθηκε στο Ευρωπαϊκό Κοινοβούλιο και στο Συμβούλιο (COM(2005)566 –– 2005/0223(COD)) | 11 Νοεμβρίου 2005 |

Γνώμη του Ευρωπαϊκού Κοινοβουλίου (πρώτη ανάγνωση) : (PE A6-0169/2006) | 15 Ιουνίου 2006 |

Έγκριση της κοινής θέσης από το Συμβούλιο: | 13 Νοεμβρίου 2006 |

2. Αντικειμενο της προτασησ της Επιτροπησ

Η τρέχουσα κοινοτική νομοθεσία βάση του κανονισμού (ΕΟΚ) αριθ. 1382/91 του Συμβουλίου απαιτεί από τα κράτη μέλη να υποβάλλουν στην Επιτροπή μηνιαία δεδομένα σχετικά με την ποσότητα και την αξία των εκφορτώσεων αλιευτικών προϊόντων στους λιμένες τους. Η ανάλυση, αφενός, των μεθόδων συλλογής και επεξεργασίας των στοιχείων από τις εθνικές υπηρεσίες και, αφετέρου, των τρόπων κατά τους οποίους χρησιμοποιούνται τα στοιχεία αυτά από τις υπηρεσίες της Επιτροπής έδειξε ότι οι μέθοδοι και οι τρόποι αυτοί επιδέχονται βελτιώσεις οι οποίες θα μειώσουν το φόρτο εργασίας των κρατών μελών, βελτιώνοντας παράλληλα τη χρησιμότητα των στοιχείων. Ο προτεινόμενος κανονισμός προβλέπει την υποβολή από τα κράτη μέλη εναρμονισμένων στοιχείων σχετικά με την ποσότητα και την αξία των εκφορτώσεων στις επικράτειές τους, ώστε να καταστεί δυνατή η διεξαγωγή αναλύσεων της αγοράς των αλιευτικών προϊόντων καθώς και γενικότερων οικονομικών αναλύσεων της κατάστασης της αλιείας.

Η πρόταση της Επιτροπής αποσκοπεί στην αντικατάσταση του κανονισμού (ΕΟΚ) αριθ. 1382/91 του Συμβουλίου.

3. Παρατηρήσεις σχετικα με την κοινή θεση

3.1. Γενικές παρατηρήσεις

Σε πρώτη ανάγνωση, το Ευρωπαϊκό Κοινοβούλιο ενέκρινε την πρόταση της Επιτροπής με 21 τροπολογίες. Η μεγάλη πλειονότητα των τροπολογιών αυτών είχε χαρακτήρα συντακτικής επιμέλειας ή τεχνικό χαρακτήρα μικρότερης σημασίας που δεν επηρέαζε την ουσία της πρότασης.

3.2. Αποφάσεις σχετικά με τις τροπολογίες του Ευρωπαϊκού Κοινοβουλίου μετά την πρώτη ανάγνωση

Η Επιτροπή συμφώνησε με τις τροπολογίες που πρότεινε το Κοινοβούλιο. Το ψήφισμα του Ευρωπαϊκού Κοινοβουλίου εγκρίνει τη θετική προσέγγιση ως προς την πρόταση αυτή, ενώ η μεγάλη πλειονότητα των 21 τροπολογιών έχουν χαρακτήρα τεχνικών διευκρινίσεων καθώς και συντακτικών διευκρινίσεων. Εξαίρεση αποτελεί η απαίτηση η Επιτροπή, κάθε τρία χρόνια, να υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με την εφαρμογή του κανονισμού (τροπολογία 7, νέο άρθρο 8β). Η Επιτροπή θεωρεί ότι η τροπολογία αυτή βελτιώνει τη διαφάνεια της λειτουργίας. Υπό το πρίσμα αυτό, το σύνολο των 21 τροπολογιών που προτείνει το Ευρωπαϊκό Κοινοβούλιο γίνονται αποδεκτές από την Επιτροπή. Το Συμβούλιο επικύρωσε τις τροπολογίες αυτές στην κοινή του θέση.

3.3. Νέες διατάξεις που εισηγήθηκε το Συμβούλιο και θέση της Επιτροπής.

Στις 17 Ιουλίου 2006, το Συμβούλιο ενέκρινε την απόφαση 2006/512/ΕΚ για την τροποποίηση της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή και τη θέσπιση μιας νέας διαδικασίας που ονομάζεται «κανονιστική διαδικασία με έλεγχο» (άρθρο 5α).

Η νέα διαδικασία επιτροπής πρέπει να τηρείται για την έγκριση γενικών μέτρων που επιδιώκουν την τροποποίηση μη ουσιαστικών στοιχείων ενός βασικού νομοθετικού μέσου που εγκρίνεται σύμφωνα με τη διαδικασία που αναφέρεται στο άρθρο 251 της συνθήκης, μεταξύ άλλων με τη διαγραφή ορισμένων από εκείνα τα στοιχεία ή με την συμπλήρωση του μέσου με την προσθήκη νέων μη ουσιαστικών στοιχείων.

Οι νέες διατάξεις που θεσπίζονται από το Συμβούλιο αναφέρονται στις αρμοδιότητες εφαρμογής που ανατίθενται στην Επιτροπή, όταν πρέπει να εφαρμοστεί νέα διαδικασία.

Ειδικότερα, ανατίθενται αρμοδιότητες στην Επιτροπή για την αναπροσαρμογή των παραρτημάτων του κανονισμού. Τα γενικά αυτά μέτρα αποβλέπουν στην τροποποίηση μη ουσιαστικών στοιχείων του εν λόγω κανονισμού και πρέπει να εγκριθούν σύμφωνα με την κανονιστική διαδικασία με έλεγχο που ορίζεται στο άρθρο 5α της απόφασης 1999/468/ΕΚ του Συμβουλίου.

Η Επιτροπή αποδέχεται αυτές τις νέες διατάξεις.

4. Συμπέρασμα

Υπό τις προϋποθέσεις αυτές και για τους λόγους που αναφέρθηκαν ανωτέρω, η Επιτροπή εκφράζει ευνοϊκή γνώμη για την κοινή θέση του Συμβουλίου που εγκρίθηκε ομόφωνα .